**Taavi Rõivas( Taavi Tolgus)** (26. syyskuuta 1979 Tallinna) on virolainen Reformipuolueen poliitikko, joka toimi Viron pääministerinä 2014–2016. Virkaan astuessaan Rõivas oli EU-maiden nuorin pääministeri. Tätä ennen hän toimi Andrus Ansipin hallituksen sosiaaliministerinä. Rõivasin hallitus kaatui saatuaan Riigikogulta epäluottamuslauseen 9. marraskuuta 2016.

Pääministerinä
--------------

Andrus Ansipin hallituksen jätettyä eronpyyntönsä maaliskuussa 2014 Virossa odotettiin Siim Kallasin muodostavan uuden hallituksen. Kallasin vetäydyttyä tehtävästä Reformipuolue valitsi pääministeriehdokkaakseen sosiaaliministeri Taavi Rõivasin. Hallitustunnustelut Reformipuolueen ja sosiaalidemokraattien välillä olivat jo tässä vaiheessa pitkällä. Rõivasin johtama Reformipuolueen ja sosiaalidemokraattien muodostama hallitus aloitti 26. maaliskuuta 2014.

Reformipuolue ja sosiaalidemokraatit sopivat hallitussopimuksessa muun muassa lapsilisien moninkertaistamisesta ja verottoman kuukausitulon alarajan nostamisesta. Lisäksi tuloveroastetta luvattiin alentaa 20 prosenttiin vuonna 2015. Uudistukset oli tarkoitus rahoittaa alkoholi- ja tupakkaveron nostolla.

### Toinen hallitus

Rõivasin johtama Reformipuolue säilytti suurimman puolueen asemansa maaliskuun 2015 vaaleissa ja aloitti hallitusneuvottelut Isänmaan ja Res Publican liiton, sosiaalidemokraattien ja Vapaapuolueen kanssa, joka ilmoitti muutaman viikon kuluttua jättäytyvänsä oppositioon. Jäljelle jääneet kolme puoluetta pääsivät myöhemmin sopuun hallituksen muodostamisesta Taavi Rõivasin jatkaessa maan pääministerinä. Reformipuolue sai hallituksen 15 ministerinpaikasta seitsemän.

Hallitus sopi lapsilisien korottamisesta, verovapaan ansiotulon alarajan nostamisesta ja otti tavoitteeksi minimipalkan korottamisen vähintään 45 prosenttiin keskipalkasta neljän vuoden sisällä. Rõivas korosti myös maan turvallisuutta, talouskasvua ja parempaa hallintoa. Hallituskoalition suunnitelmiin lukeutui myös paikallishallinnon uudistaminen.

Rõivasin hallitus kaatui 9. marraskuuta 2016 Riigikogun annettua hänelle epäluottamuslauseen. Äänestystä aiemmin Reformipuolueen hallituskumppanit sosiaalidemokraatit ja IRL olivat tiedottaneet lähtevänsä hallituksesta ja pyytäneensä pääministeri Rõivasia eroamaan. Sosiaalidemokraattien ja IRL:n mukaan hallituksen kaatamisen taustalla oli puolueiden kesken vallinnut luottamuspula.

Muutamaa viikkoa myöhemmin Rõivas ilmoitti joulukuussa 2016 eroavansa Reformipuolueen puheenjohtajan tehtävistä. Spekulaatiot Rõivasin mahdollisesta seuraajasta olivat olleet käynnissä jo hallituksen kaatumisen tultua selväksi.

Yksityiselämä
-------------

Rõivasilla on kaksi lasta puolisonsa, pop-laulaja Luisa Värkin kanssa. Rõivas ja Värk tapasivat toisensa vuonna 2007 ja heille syntyi tytär Miina Rihanna vuonna 2009. Pariskunnan toinen lapsi, Herman, syntyi vuonna 2016. Rõivas ja Värk menivät naimisiin elokuussa 2017.

Rõivas on käynyt tallinnalaista Reaalkool-eliittikoulua ja opiskellut markkinointia ja kansainvälistä taloutta Tarton yliopistossa. Hän puhuu äidinkielensä viron lisäksi englantia, suomea ja venäjää.

Juuri ennen lokakuun 2017 kunnallisvaaleja Rõivas joutui skandaalin keskelle, jossa paljastui että hänen johtamansa valtuuskunnan jäsenet olivat Malesiassa järjestämissään juhlissa ahdistelleet sekä virolaisia että juhliin kutsuttuja paikallisia naisia. Rõivas on yksi ahdistelusyytösten kohteeksi joutuneista. Rõivas pyysi juhlien tapahtumia anteeksi ja kertoi eroavansa Riigikogun varapuhemiehen paikalta.

Lähteet
-------

1. ↑  Anniina Wallius: Viron pääministerille epäluottamuslause, hallitus kaatui *Yle.fi, uutiset*.  9.11.2016. Viitattu 9.11.2016.
2. ↑  Estonia swears in youngest EU Prime Minister *EurActiv.com*.  27.3.2014. Viitattu 9.4.2014. (englanniksi)
3. ↑  Wallius, Anniina: Yllätyskäänne Virossa: Pääministeriehdokas Siim Kallas vetäytyi neuvotteluista *yle.fi*.  12.3.2014. Yle Uutiset. Viitattu 9.4.2014.
4. ↑  Vabariigi valitsus 26.03.2014– *valitsus.ee*.  26.3.2014.  Arkistoitu 8.4.2014. Viitattu 9.4.2014. (viroksi)
5. ↑  Kunnas, Kaja: Viron uusi hallitus lisää tukea lapsiperheille *hs.fi*.  20.3.2014. Helsingin Sanomat.  Arkistoitu 13.4.2014. Viitattu 10.4.2014.
6. ↑  Tambur, S.: Coalition talks to continue between three parties, Free Party to go into opposition  23.3.2015. ERR News. Viitattu 10.4.2015. (englanniksi)
7. 1 2  Tambur, S.: New Estonian government assumes office  9.4.2015. ERR News. Viitattu 10.4.2015. (englanniksi)
8. ↑  Viron hallitus kaatui – pääministeri syrjäytetty *mtv.fi*.  9.11.2016. MTV Uutiset.  Arkistoitu 15.11.2016. Viitattu 9.11.2016.
9. ↑  Cavegn, Dario: Government falls as Social Democrats and IRL leave coalition *news.err.ee*.  7.11.2016. ERR News. Viitattu 9.11.2016.
10. ↑  Cavegn, Dario: Rõivas to step down as Reform Party chairman *news.err.ee*.  5.12.2016. ERR News. Viitattu 19.1.2017. (englanniksi)
11. ↑  Luisa Värk ja Taavi Rõivas abielluvad augustis Kõltsu Mõisas *Õhtuleht*.  1.8.2017. Viitattu 28.4.2019. (viroksi)
12. ↑  Kunnas, Kaja: Viron tuleva pääministeri Taavi Rõivas, 34: Emme saa Suomea kiinni elintasossa *hs.fi*.  22.3.2014. Helsingin Sanomat. Viitattu 9.4.2014.
13. ↑  Kaario, Ahti: Viron entinen pääministeri ahdisteluskandaalissa *yle.fi*.  13.10.2017. Yle Uutiset. Viitattu 30.11.2019.

Aiheesta muualla
----------------

* Rõivasin kotisivut (Arkistoitu – Internet Archive) (viroksi)

* Kuvia tai muita tiedostoja aiheesta **Taavi Rõivas** Wikimedia Commonsissa

|  |  |  |  |  |  |  |
| --- | --- | --- | --- | --- | --- | --- |
| 

| * n
* k
* m
Viron pääministerit |
| --- |
|  |
| Viron vaakunta | 
* Savisaar1
* Vähi1
* Laar
* Andres Tarand
* Vähi
* Siimann
* Laar
* S. Kallas
* Parts
* Ansip
* Rõivas
* Ratas
* K. Kallas

 |
|  |
| 1 = Virkaa toimittava pääministeri |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |